舒姑泉赋（以记云舒氏女化为泉为韵）
浩虚舟 (Tang)
漂水之上。盖山之前。昔有处女。化为澄泉。瞻风而艳色如在。责实而寒流宛然。原夫旷别幽室。暗悲韶年。顾容华之莫守。望世人而都捐。俨弱质以徐来。颜犹灼灼。委贞姿而色动。声已涓涓。眷恋无心。凄凉故地。念婵娟之可惜。惊变化而殊异。俯视清流。托诚幽意。陈玩习而斯在。庶精魂之能记。素鳞赪尾。浑非旧日之容。急管繁弦。徒尽生平之志。既而水府潜处。幽冥既分。凝情而溆敛寒色。冶态而波生细文。泛浮影于中流。遥疑袅袅。逗鸣湍于别派。远若沄沄。由是鳞甲与游。绮罗长阻。迷绿沼之回复。忘红楼之处所。源通湘渚。写幽恨于灵。流达汉皋。导春心于游女。净色含虚。清辉皎如。烟凝泪以香起。苔斓斑而锦舒。浦水光摇。似动横波之末。岸莎风靡。如存鬒发之馀。想夫纨质已消。阴灵未谢。濯衣彩于花昼。洗镜光于月夜。泠泠不浊。殊画地以俄成。潏潏无穷。类拜井而潜化。且静而清者水之宜。柔而顺者女之为。忆朱颜之婉娩。寻碧溜之逶迤。浮沫粉聚。悬流泪垂。泛蘋藻而翠翘零落。动菰蒲而绿带参差。及夫乱草丰茸。古墟荒毁。杂泥沙之汨没。蔽音容之妖靡。至今闾里之人。空传其名氏。